
Trg slobode 1, 52463 Višnjan-Visignano
KLASA: 023-08/21-01/31
URBROJ: 2167-03-01-21-01
Višnjan-Visignano, 10. prosinca 2021. godine

Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,  137/15., 123/17., 98/19. i 144/20.), Odluke o kriterijima i načinu financiranja troškova javnog prijevoza redovitih učenika srednjih škola za školsku godinu 2021./2022. („Narodne novine“ broj 94/21), te članka 58. Statuta Općine Višnjan (“Službeni glasnik Općine Višnjan“ broj 1/21.) donosim

O D L U K U

o  sufinanciranju troškova javnog prijevoza redovnih učenika srednjih škola

s područja Općine Višnjan za školsku godinu 2021./2022. 

Članak 1.

Ovom Odlukom utvrđuju se kriteriji i način sufinanciranja troškova javnog prijevoza redovnih učenika srednjih škola s prebivalištem na području Općine Višnjan za školsku godinu 2021./2022.

Pod javnim prijevozom učenika iz stavka 1. ovog članka podrazumijeva se prijevoz od mjesta prebivališta učenika do mjesta škole i od mjesta škole do mjesta prebivališta i to sredstvima redovitog putničkog javnog linijskog prijevoza.

Članak 2. 


Pravo na sufinanciranje troškova prijevoza imaju redovni učenici srednjih škola s prebivalištem na području Općine Višnjan koji žive u kućanstvu koje nije korisnik zajamčene minimalne naknade ili pomoći za uzdržavanje sukladno odredbama važećih propisa iz područja socijalne skrbi, ukoliko u svrhe redovitog pohađanja nastave svakodnevno putuju od mjesta prebivališta do mjesta u kojem s nalazi škola i to sredstvima putničkoj javnog linijskog prijevoza, a za koje su roditelji podnijeli zahtjev za sufinanciranje.

Članak 3.

Pravo na sufinanciranje troškova prijevoza ne ostvaruje redovni učenik srednje škole:

· kojem se troškovi prijevoza u cjelini financiraju iz drugih izvora,
· koji je smješten u učeničkom domu koji se nalazi u mjestu školovanja učenika.
Članak 4.

Općina Višnjan sufinancirat će troškove prijevoza redovnih učenika koji pohađaju srednju školu izvan mjesta prebivališta u visini od 25% troškova međumjesnog javnog prijevoza za odgovarajuću relaciju na kojoj učenik koristi usluge putničkog javnog linijskog prijevoza za vrijeme trajanja nastave i stručne prakse, odnosno iznos mjesečne putne karte koju plaća učenik sukladno odredbama Odluke Vlade Republike Hrvatske  o kriterijima i načinu financiranja troškova javnog prijevoza redovitih učenika srednjih škola za školsku godinu 2021./2022. („Narodne novine“ broj 94/21).
U slučaju da se, zbog posebnih okolnosti uzrokovanih epidemijom bolesti COVID-19 uzrokovane virusom SARS-CoV-2 u Republici Hrvatskoj, u odnosu na koju je i Svjetska zdravstvena organizacija proglasila pandemiju, praktična nastava i vježbe te stručna praksa moraju produžiti na mjesec kolovoz, sufinancirati će se, odnosno financirati mjesečna karta, odnosno pojedinačne karte za dane pohađanja praktične nastave i vježbi te stručne prakse u mjesecu uzimajući u obzir najpovoljniji iznos. 
Članak 5.

Sufinanciraju se isključivo troškovi prijevoza za koje je Općini Višnjan pravovremeno podnesen zahtjev za sufinanciranje od strane roditelja/skrbnika učenika.


Roditelj/skrbnik i Općina Višnjan sklapaju Ugovor o sufinanciranju troškova prijevoza učenika, a sufinanciranje se provodi na način da roditelj/skrbnik tromjesečno podnosi Općini Višnjan preslike računa plaćene autoprijevozniku za prijevoz učenika te Općina Višnjan refundira predmetne troškove na račun roditelja/skrbnika naveden u predmetnom Ugovoru.


Roditelji su dužni preslike računa za prethodna tri mjeseca dostaviti do 15. dana tekućeg mjeseca osobno u pisarnicu Općine Višnjan, Trg slobode 1, 52463 Višnjan ili putem e-pošte na adresu: opcina-visnjan@visnjan.hr.
Članak 6.


Korisnik prava na sufinanciranje troškova javnog prijevoza dužan je o svakoj promjeni koja utječe na ostvarivanje tog prava odmah obavijestiti Općinu Višnjan.


U slučaju da roditelji/skrbnici učenika imaju dugovanja prema Općini Višnjan, trgovačkim društvima kojima je  Općina Višnjan osnivač ili prema proračunskom korisniku Općine Višnjan, troškovi prijevoza učenika se neće refundirati do podmirenja predmetnog dugovanja.

Članak 7.
Sredstva za sufinanciranje prijevoza redovitog putničkog javnog linijskog prijevoza redovnih učenika planirana su u Proračunu Općine Višnjan, a ista će se doznačiti tromjesečno izravno na račune roditelja/skrbnika, sukladno odredbama članka 5. ove Odluke.
Članak 8.

Ova Odluka stupa na snagu i primjenjuje se  danom donošenja, a ista će se objaviti u „Službenom glasniku Općine Višnjan“.

